**Informatīvais ziņojums**

**„Par papildu valsts budžeta saistību uzņemšanos Kuģu Satiksmes uzraudzības un informācijas datu apmaiņas sistēmas pilnveidošanai un Direktīvas 2010/65/ES ieviešanai”**

1. **Pamatojums Informatīvā ziņojuma virzībai**

Lai samazinātu administratīvo slogu, veicinātu modernu informācijas tehnoloģiju izmantošanu, drošu kuģošanu un atvieglotu uzņēmējdarbību jūras transporta nozarē, 2010.gada 20.oktobrī tika pieņemta Eiropas Parlamenta un Padomes Direktīva 2010/65/ES par ziņošanas formalitātēm kuģiem, kuri ienāk dalībvalstu ostās un/vai iziet no tām, un ar ko atceļ Direktīvu 2002/6/ES (turpmāk – Direktīva 2010/65/ES). Direktīva paredz līdz 2015.gadam *SafeSeaNet* sistēmā ieviest 1965.gada Konvencijas par starptautiskās jūras satiksmes atvieglošanu 1.pielikumā ietvertās veidlapas (FAL formas), sanitāro deklarāciju un ievešanas kopsavilkuma deklarāciju. Līdz 2015.gadam ir nepieciešams veikt Eiropas Savienības (turpmāk – ES) dalībvalstu dažādu nacionālo sistēmu harmonizēšanu un apvienošanu, tādējādi atvieglojot un uzlabojot jūras transporta pievilcību, izveidojot pilnībā elektronisku datu apmaiņas vidi visām ar jūrniecību saistītām nozarēm.

* 1. **Situācija Latvijā**

Latvijai, pildot Direktīvas 2010/65/ES prasības, līdz 2015.gada 1.jūnijam ir jārealizē vienas pieturas aģentūras princips.[[1]](#footnote-1) Nacionālo Bruņoto spēku Jūras spēku Flotiles Krasta apsardzes dienesta (turpmāk – KAD) uzturētā Kuģu satiksmes uzraudzības un informācijas datu apmaiņas sistēma (nacionālā *SafeSeaNet* sistēma, turpmāk – SSN) ir Latvijas vienas pieturas aģentūras risinājuma pamats. SSN attīstību nosaka Ministru kabineta (turpmāk – MK) 2009.gada 4.augusta noteikumi Nr.857 „Kārtība, kādā nodrošināma sakaru tīklu darbība Kuģu satiksmes uzraudzības un informācijas datu apmaiņas sistēmas ietvaros” un MK 2012.gada 15.maija noteikumi Nr.339 „Noteikumi par ostu formalitātēm”. Abi minētie MK noteikumi nacionālā līmenī transponē minēto Direktīvu 2010/65/ES.

 Virzot MK 2012.gada 15.maija noteikumu Nr.339 „Noteikumi par ostu formalitātēm” projektu apstiprināšanai Ministru kabinetā, anotācijā tika iekļauta Aizsardzības ministrijas (turpmāk – AiM) sniegtā informācija par noteikumu ieviešanai nepieciešamo finansējumu 2013.-2014.gadam, paredzot jautājumu par nepieciešamo finansējumu skatīt likumprojekta par valsts budžeta attiecīgajam gadam sagatavošanas un izskatīšanas ietvaros. Līdz šim attiecīgais finansējums nav piešķirts.

* 1. **ES līdzfinansējuma piesaiste vienas pieturas aģentūras izveidošanai**

AiM sistemātiski uzlabo un pilnveido nacionālo SSN sistēmu un pastāvīgi vērtē visas iespējas, lai efektīvāk un ar ekonomiski pamatotiem resursiem turpinātu pilnvērtīgi attīstīt SSN sistēmu, uzlabojot datu apmaiņu nacionālā līmenī starp kompetentajām institūcijām.

Ar mērķi piesaistīt ES līdzfinansējumu nacionālās SSN sistēmas attīstībai 2011.gada septembrī AiM piedalījās Zviedrijas, Beļģijas un Lielbritānijas projektā SIMOS[[2]](#footnote-2). Diemžēl Eiropas Transporta tīkla izpildaģentūra[[3]](#footnote-3) (turpmāk – TEN-T aģentūra) projektam EK līdzfinansējuma nepiešķīra.

ES dalībvalstis turpinot pētīt iespējas, kā realizēt Direktīvas 2010/65/ES prasību ieviešanu un konsultējoties ar TEN-T aģentūru, vienojās veidot konsorciju starp ES dalībvalstu institūcijām, lai piesaistītu EK līdzfinansējumu, tādā veidā mazinot finansiālo slogu uz nacionāliem budžetiem Direktīvas prasību realizācijai. Un 2012.gada janvārī Nīderlandes Infrastruktūras un vides ministrija uzņēmās iniciatīvu vadīt un koordinēt „ANNA – *Advanced National Networks for Administrations* (Attīstīti valstu pārvaldes iestāžu tīkli)” (turpmāk – ANNA MSW) projektu, lai rastu iespēju piesaistīt EK līdzfinansējumu vienas pieturas aģentūras izveidei.

ANNA MSW projekta virsmērķis ir veicināt aktīvu sadarbību starp ES dalībvalstīm un izstrādāt atbilstošus mehānismus, lai atvieglotu un harmonizētu ziņošanas formalitātes nacionālā un ES dalībvalstu līmenī.

ANNA MSW projekta mērķi ir:

* Sekmēt Direktīvas 2010/65/ES ieviešanu, stiprināt Eiropas ostu un jūras transporta konkurētspēju pasaules mērogā;
* Sekmēt visu iesaistīto pušu dalību vienotā elektroniskā informācijas telpā;
* Izveidot saskaņotu pieeju un efektīvu sadarbību starp privāto un publisko sektoru;
* Dalībvalstīs sekmēt *bottom-up* pieeju, lai realizētu vienas pieturas aģentūras projektu;
* Izveidot sistēmu, kas sekmētu savietojamību starp datu sniedzējiem, publisko sektoru un loģistikas ķēžu operatoriem.

ANNA MSW projekta dalībvalstis plāno turpināt sadarbību arī pēc Direktīvas minimālo prasību ieviešanas 2015.gada 1.jūnijā, tādējādi stiprinot Eiropas vienas pieturas aģentūraskonceptu. Projekta sekmīgums būs atkarīgs no tā, kādā mērā valstis atbalstīs projekta īstenošanu.

Projektā piedalās 14 ES dalībvalstis[[4]](#footnote-4), 9 novērotāj valstis[[5]](#footnote-5) un 10 novērotāj organizācijas.

2012.gada 28.novembrī TEN-T aģentūra izsludināja projektu iesniegšanu Daudzgadu programmā Jūras ceļi (*Multi-Annual work programme Motoroways of the Sea* – MoS)[[6]](#footnote-6).

2013.gada 26.martā Nīderlandes Infrastruktūras un vides ministrija kā vadošais projekta koordinators iesniedza ANNA MSW projekta pieteikumu vērtēšanai TEN-T aģentūrā.

2013.gada 11.jūlijā TEN-T aģentūra sniedza izvērtējumu par ANNA MSW projekta pieteikumu un projekts tika ieteikts apstiprināšanai EK un līdzfinansējuma piešķiršanai.

2013.gada 26.novembrī ar Komisijas lēmuma[[7]](#footnote-7) parakstīšanu TEN-T aģentūra piešķir ANNA MSW projektam EK līdzfinansējumu par kopējo summu 18 538 000 *euro*. Piešķirtais EK līdzfinansējums paredz segt 50% valstu attiecināmās izmaksas realizējot ANNA MSW projektu laika posmā no 2012.gada 24.janvāra līdz 2015.gada 31.decembrim ieskaitot.

AiM ir sagatavojusi nacionālās SSN sistēmas izpētes un attīstības projektu „Vienots informācijas logs jūrniecības un loģistikas datu administrēšanai (turpmāk - VILDA)” 1 000 000 *euro* (702 804 LVL)[[8]](#footnote-8) apmērā. No minētās summas 50% nacionālajam projektam tiks piešķirti no ES līdzfinansējuma.

Nacionālās SSN sistēmas attīstība ir izvērtēta un iekļauta Nacionālo bruņoto spēku attīstības plānā 2012. – 2024.gadam, kas apstiprināts Ministru kabinetā 2012.gada 19.jūnijā. Nacionālā attīstības plānā 2014.-2020.gadam iekļauts finansējums Kuģu satiksmes monitoringa un koordinācijas sistēmu uzlabošana un vienkāršošana, t.sk., SSN sistēmas uzlabojumu ieviešana[[9]](#footnote-9). Finansējuma pieprasījums tika iekļauts arī AiM Jauno politikas iniciatīvu sarakstā gatavojot 2014.gada budžeta projektu, bet neguva atbalstu. Kā rezultātā nacionālās SSN sistēmas attīstīšana tiek realizēta piešķirtā finansējuma ietvaros.

1. **Informācija par ES finansiālā ieguldījuma saņemšanas nosacījumiem**

Saskaņā ar Eiropas Parlamenta un Padomes Regula (EK) Nr. 680/2007 (2007. gada 20. jūnijs), ar ko paredz vispārīgus noteikumus Kopienas finansiālā atbalsta piešķiršanai Eiropas transporta un enerģētikas tīklu jomā, ES ir noteikusi vispārīgus noteikumus Kopienas finansiālā atbalsta piešķiršanai Eiropas transporta un enerģētikas tīklu jomas programmām.

ES finansiālais atbalsts tiek piešķirts vispārējas intereses projektiem[[10]](#footnote-10) Eiropas transporta un enerģētikas tīklu jomā saskaņā ar Līguma 155.panta 1.punktu. Darbība, uz kuru attiecas Eiropas Parlamenta un Padomes 1996.gada 23.jūlija Lēmums Nr.1692/96/EK par Kopienas pamatnostādnēm Eiropas transporta tīkla attīstībai veicina tādu mērķu sasniegšanu, kas noteikti daudzgadu darba programmā 2012.gada dotācijām Eiropas transporta tīkla (turpmāk – TEN-T) laika posmā 2007-2013[[11]](#footnote-11). Atbilstoši daudzgadu programmā 2012.g. noteiktajam par jūras maģistrāļu jomā – atbalstītajiem vispārējas intereses izpētes projektiem, ieviešot projektus, ir noteikta šāda atbalsta intensitāte: 50% no kopējām attiecināmām projekta izmaksām. Attiecināmās izmaksas un maksājumu grafiks ir noteikts 2013.gada 26.novembra Komisijas lēmumā C(2013) 8450, „par Savienības finansiālā atbalsta piešķiršanu vispārējas intereses projektiem Eiropas transporta tīklu (TEN-T) jomā – „ANNA – Attīstīti valstu pārvaldes iestāžu tīkli” 2012-EU-21019-S”, un 30 dienu laikā pēc minētā lēmuma apstiprināšanas būs pieejams pirmais avansa maksājums.

1. **Informācija par projektu, kas atbalstīts un ieteikts EK līdzfinansēšanai**

ANNA MSW projekta ietvaros nacionālā līmenī tiks īstenots projekts VILDA, lai pētītu un pilnveidotu nacionālo SSN sistēmu līdz vienas pieturas aģentūras principam, nodrošinot datu apmaiņu nacionālā un ES līmenī ar citām ANNA MSW partnervalstīm.

VILDA projekts paredz pētīt un izveidot vienotu telpu datu apmaiņai jūrniecības un loģistikas informācijai gan nacionālā, gan ES līmenī, saskaņā ar ES Direktīvas 2010/65/ES prasībām.  Projekta ietvaros tiks pilnveidota un nodrošināta kuģošanas formalitāšu kārtošana elektroniskā vidē. Kopumā tiks uzlabota informācijas apmaiņa un samazināts administratīvais slogs privātajam sektoram un valstiskām institūcijām. Tiks pētīta vienas pieturas aģentūras darbība un izstrādāti priekšlikumi Eiropas Komisijai, kā nākotnē uzlabot un padarīt pievilcīgākus ES jūras ceļus un kā gūto praksi attiecināt uz citām nozarēm.

Lai īstenoto plānoto projektu ieviešanu, 2013.gada laikā Latvija ANNA MSW projekta ietvaros ir uzsākusi nacionālā projekta VILDA sagatavošanas darbus, atbilstoši projektā plānotajai aktivitātei par ģenerālplānu līdz 2015.gadam izstrādi. Pašreiz tiek veikts nacionālās SSN sistēmas tehniskā nodrošinājuma un sistēmas drošības audits, un konsultācijas par Direktīvas 2010/65/ES minimālo prasību ieviešanu par kopējo summu 28 100 *euro* (19 749 LVL). Atbilstoši EK lēmuma nosacījumiem, izdevumu attiecināmais periods no 2012. gada 24.janvāra līdz 2015.gada 31.decembrim un šie izdevumi tiks ietverti izdevumu deklarācijā, attiecīgi 50% no minētās summas ir iespējams saņemt no EK līdzfinansējuma.

Projekta ietvarā tiks realizēti četri apakšprojekti[[12]](#footnote-12), kas nodrošinās vienas pieturas aģentūras principu visos trīs līmeņos[[13]](#footnote-13) datu iesniegšanai, apstrādei un apmaiņai nacionālā un ES līmenī. Ņemot vērā, ka Satiksmes ministrija pašlaik strādā pie SKLOIS[[14]](#footnote-14) projekta, kura mērķis ir elektroniskās informācijas un elektroniskās datu apmaiņas ieviešanas starp institūcijām, kas iesaistītas kravu pārvadājumu nozarē, VILDA projekta ietvaros ir paredzētas komunikācijas un sadarbības mehānisms ar projektu SKLOIS, tādā veidā nodrošinot projektu sadarbību vienotu mērķu sasniegšanai un procesu nedublēšanu. Minētie sadarbības jautājumi tiks risināti Aizsardzības ministrijas izveidotās projekta koordinējošās darba grupas ietvaros.

 Projekta VILDA īstenošanai paredzētais finansējuma apjoms un tā sadalījums pa gadiem un aktivitātēm no 2013.gada 1.septembra līdz 2015.gada 31.decembrim 1 000 000 *euro* (702 804 LVL) apmērā, t.sk. 500 000 *euro* (351 402 LVL) Eiropas Komisijas līdzfinansējums un 500 000 *euro* (351 402 LVL) valsts budžeta līdzfinansējums, tai skaitā:

* 1. 1.aktivitātei: „Ģenerālplāns 2015” atbalstošie pasākumi 28 100 *euro* (19 749 LVL) apmērā, t.sk., 14 050 *euro* (9874 LVL) Eiropas Komisijas līdzfinansējums;
	2. 2.aktivitātei: Apakšprojektu realizēšanai plānotais finansējums 788 900 *euro* (554 442 LVL), tai skaitā 394 450 *euro* (227 221 LVL) EK līdzfinansējums;
	3. 3.aktivitātei: Ģenerālplāns „Paplašināta sadarbība pēc 2015.gada” plānotais finansējums 115 000 *euro* (80 822 LVL), t.sk., 57 500 *euro* (40 411 LVL) EK līdzfinansējums;
	4. 4.aktivitātei: Konsultāciju panelis plānotais finansējums 25 000 *euro* (17 570 LVL), t.sk., 12 500 *euro* (8 785 LVL) EK līdzfinansējums;
	5. 5.aktivitātei: Projekta vadība plānotais finansējums 43 000 *euro* (30 220 LVL), t.sk., 21 500 *euro* (15 110 LVL) EK līdzfinansējums.

1.tabula. Projekta VILDA finansējuma sadalījums pa gadiem

|  |  |  |  |
| --- | --- | --- | --- |
| Gads | EK finansējums (EUR) | Valsts budžeta līdzfinansējums (EUR) | Kopā attiecināmās izmaksas (EUR) |
| 2013 | 14 050 | 14 050 | 28 100 |
| 2014 | 376 500 | 376 500 | 753 000 |
| 2015 | 109 450 | 109 450 | 218 900 |
| **KOPĀ** | **500 000** | **500 000** | **1 000 000** |

VILDA 2.aktivitātes ietvarā, tiks realizēti sekojoši apakšprojekti, kas sekmēs Direktīvas 2010/65/ES ieviešanu:

1. Apakšprojekts „Vienas pieturas aģentūras princips ar vienotu grafisko saskarni datu apmaiņai (NaMSW)”, plānotais finansējums 149 400 *euro* (104 999 LVL), t.sk. 74 700 *euro* (52 499 LVL) EK līdzfinansējums;

Apakšprojekta mērķis ir pilnveidot nacionālo SSN sistēmu līdz vienas pieturas aģentūras līmenim nodrošinot Direktīvas 2010/65/ES ieviešanu sadarbībai starpinstitūciju līmenī (*Mid Office*). Apakšprojektā paredzētās aktivitātes ir vienotas grafiskās saskarnes izveidošana vienotam informācijas logam. Datu apmaiņa ar ANNA MSW projekta dalībvalstīm pēc *Pull/Push* principa[[15]](#footnote-15). Pētīt un realizēt drošu datu apmaiņu starp nacionālām institūcijām un ES dalībvalstīm.

Apakšprojekts NaMSW īstenošana paredzēta no 2014.gada 3.marta līdz 2015.gada 30.septembrim.

1. Apakšprojekts „Uzlaboti sakari un datu apmaiņa (I-CaDE)”, plānotais finansējums 304 000 *euro* (213 652 LVL), t.sk. 152 000 *euro* (106 826 LVL);

Apakšprojekta mērķis ir pilnveidot komunikāciju un uzlabot datu plūsmas principus, padarot lietotājiem pieejamākus vienas pieturas aģentūras elementus. Apakšprojekta realizācijas laikā tiks pētīta iespēja uzlabot sakaru un datu apmaiņas principus starp vienotu informācijas logu un tā tiešajiem datu un informācijas sniedzējiem – kuģiem. Apakšprojekta eksperimentālajā fāzē sakaru un datu tīkla darbības pierādīšanai tiek plānots izmantot KAD krasta infrastruktūru un iesaistīt kuģus, kas kuģo uz/no Latvijas ostām un NBS kuģus, kas nodrošina krasta apsardzes funkciju veikšanu atbildības rajonā. Projekts paredz uzlabot vienas pieturas aģentūras darbības principus, kā arī kopumā uzlabot kuģošanas drošību un drošumu.

Apakšprojekta I-CaDE īstenošana paredzēta no 2014.gada 3.marta līdz 2015.gada 31.decembrim.

1. Apakšprojekts „Uzlabota datu kvalitāte kuģošanas režīma uzraudzībai (I-DatQ)”, plānotais finansējums 135 000 *euro* (94 878 LVL), t.sk. 67 500 *euro* (47 439 LVL) EK līdzfinansējums;

Apakšprojekta mērķis ir pētīt un praksē pierādīt iespēju pilnveidot kuģu sniegto datu kvalitātes kontroles mehānismus, nodrošinot Direktīvas 2010/65/ES prasību izpildi. Projekta ietvaros paredzēts modelēt instrumentu datu uzraudzībai, sistemātiskas un automatizētas kontrolpārbaudes veikšanai, atvieglot administratīvās procedūras gan valsts iestādēm, gan uzņēmējiem. Uzlabotā kontroles sistēma ļaus KAD, kā atbildīgai institūcijai par datu kvalitāti un datu apmaiņu ar ES dalībvalstīm[[16]](#footnote-16), ikdienā nodrošināt visefektīvāko datu kontroles metožu izmantošanu.

Apakšprojekta I-DatQ īstenošana paredzēta no 2014.gada 3.marta līdz 2015.gada 2.novembrim.

1. Apakšprojekts „Inteliģents datu tulkošanas modulis vienas pieturas aģentūras principa atbalstam (InDTra)”, plānotais finansējums 190 000 *euro* (133 533 LVL), t.sk. 95 000 *euro* (66 766 LVL) EK līdzfinansējums;

Apakšprojekta mērķis ir izstrādāt un praksē pierādīt vienas pieturas aģentūras inteliģentā moduļa darbību, kas nodrošinās datu apstrādi: tulkošana, sinhronizācija un maršrutēšana vienotā informācijas loga lietotājiem, nodrošinot tiešsaisti ar informācijas sniedzējiem, kas izmanto atšķirīgus datu iesniegšanas standartus (piemēram, kuģi, kas nepakļaujas ES normatīvo aktu prasībām par datu aprites standartiem). Apakšprojektā paredzētās aktivitātes ir datu apstrādes moduļa izstrāde, testēšana un saslēgšana ar SSN sistēmu, pilnveidojot vienota informācijas loga darbību un samazinot administratīvo slogu gan valsts iestādēm, gan uzņēmējiem.

Apakšprojekta InDTra īstenošana paredzēta no 2014.gada 3.marta līdz 2015.gada 1.decembrim.

1. **Turpmākās darbības**

Savienības finansiālā ieguldījuma piesaistīšana Kopienas Transporta politikas (turpmāk – KTP) īstenošanas pasākumu finansēšanai ir būtisks atbalsts ierobežota nacionālā finansējuma apstākļos ieviešot Direktīvas 2010/65/ES prasības. Nacionālais līdzfinansējums ir nepieciešams Savienības līdzfinansējuma saņemšanas nodrošināšanai projekta VILDA ieviešanai un dalībai ANNA MSW projektā.

1. Atļaut Aizsardzības ministrijai uzņemties papildu valsts budžeta ilgtermiņa saistības 2013.-2015.gadam Eiropas Komisijas līdzfinansētā projekta „Vienotās informācijas logs jūrniecības un loģistikas datu administrēšanai” īstenošanai tā apstiprināšanas gadījumā 1 000 000 *euro* (702 804 latu) apmērā, tai skaitā Eiropas komisijas finansējums 500 000 *euro* (351 402 latu) apmērā un valsts budžeta līdzfinansējums 500 000 *euro* (351 402 latu) apmērā, tai skaita:
	1. 2013.gadā 28 100 *euro* (19 749 LVL), t.sk. 14 050 *euro* (9 874 LVL) Eiropas Komisijas līdzfinansējums un 14 050 *euro* (9 874 LVL) valsts budžeta līdzfinansējums;
	2. 2014.gadā 753 000 *euro* (529 211 LVL), t.sk. 376 500 *euro* (264 607 LVL) Eiropas Komisijas līdzfinansējums un 376 500 *euro* (264 607 LVL) valsts budžeta līdzfinansējums;
	3. 2015.gadā 218 900 *euro* (153 844 LVL), t.sk. 109 450 euro (76 922 LVL) Eiropas Komisijas līdzfinansējums un 109 450 *euro* (76 922 LVL) valsts budžeta līdzfinansējums.
2. Aizsardzības ministrijai pēc 1.punktā minētā projekta apstiprināšanas atbilstoši noslēgtā līguma nosacījumiem sagatavot un iesniegt Finanšu ministrijā priekšlikumu papildu finansējuma pārdalei no 74.resora „Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai.

Iesniedzējs:

Aizsardzības ministrs A.Pabriks

Vīzē: valsts sekretārs J.Sārts

10.12.2013, 13:36

2166

Agris Poriņš

67335242

Agris.Poriņš@mod.gov.lv

1. Direktīvas 2010/65/EK 5.pants 1. Dalībvalstis cik drīz vien iespējams un ne vēlāk kā 2015.gada 1. jūnijā apstiprina, ka ir iespējams kārtot ziņošanas formalitātes elektroniskā formātā un ir iespējama to pārraide, izmantojot vienu kontaktpunktu. [↑](#footnote-ref-1)
2. *Single Windows for green Motorways of the Sea (MoS) corridors;* [↑](#footnote-ref-2)
3. *The Trans-European Transport Network Executive Agency;* [↑](#footnote-ref-3)
4. Beļģija, Bulgārija, Francija, Grieķija, Itālija, Kipra, Latvija, Lielbritānija, Nīderlande, Portugāle, Rumānija, Slovēnija, Spānija, Zviedrija; [↑](#footnote-ref-4)
5. Dānija, Horvātija, Islande, Īrija, Izraēla, Norvēģija, Somija, Vācija [↑](#footnote-ref-5)
6. MoS sniedz iespēju ES dalībvalstīm piesaistīt ES līdzfinansējumu jūras transporta nozares projektiem. [↑](#footnote-ref-6)
7. 26.11.2013. C(2013) 8450 „par Savienības finansiālā atbalsta piešķiršanu vispārējas intereses projektiem Eiropas transporta tīklu (TEN-T) jomā – „ANNA – Attīstīti valstu pārvaldes iestāžu tīkli” 2012-EU-21019-S”; [↑](#footnote-ref-7)
8. Summa, kas nepieciešama, lai pilnveidotu un ieviestu vienas pieturas aģentūru jūrniecības jomā Latvijā laika posmā no 2013.gada 1.septembra līdz 2015.gada 31.decembrim; [↑](#footnote-ref-8)
9. Mērķis: Tautsaimniecības izaugsme, Izcila uzņēmējdarbības vide (162); [↑](#footnote-ref-9)
10. Vispārējas intereses projekts – projekts vai projekta daļa, kas ir Kopienas vispārējās interesēs transporta jomā atbilstīgi Lēmumam Nr. 1692/96/ES; [↑](#footnote-ref-10)
11. C(2012)1574, 2012.gada 15.martā [↑](#footnote-ref-11)
12. 1.apakšprojekts: NaMSW; 2. apakšprojekts: I-CaDE; 3. apakšprojekts: I-DatQ; 4. apakšprojekts: InDTra. [↑](#footnote-ref-12)
13. *Front Office* – elektroniska datu iesniegšana kuģis/aģents vienotā informācijas logā; *Mid Office* – datu apmaiņa starp institūcijām viena informācijas loga ietvaros; *Back Office* – datu apmaiņa starp ES dalībvalstu vienotiem informācijas logiem. [↑](#footnote-ref-13)
14. Starptautiskās kravu loģistikas un ostu informācijas sistēmas [↑](#footnote-ref-14)
15. *Pull/Push* princips – informācija un dati par kuģi tiek nosūtīta attiecīgai ES valstij pēc pieprasījuma vai arī dati tiek pieprasīti atbilstoši noteiktam protokolam. Datu apmaiņa notiek automatizēti, saglabājot informāciju par datu plūsmu. [↑](#footnote-ref-15)
16. MK 2012.gada 15.maija noteikumi Nr.339 „Noteikumi par ostu formalitātēm” [↑](#footnote-ref-16)